সংযুক্ত আরব আমিরাতে উল্লেখযোগ্য সংখ্যক বাংলাদেশীর বসবাস। আধুনিক আমিরাত বিনির্মাণে বাংলাদেশীদের অবদান এ দেশের সরকার তথা জনগণ শ্রদ্ধা আর প্রশংসা ভরে স্বরণ করে। স্বাধীনতা লাভের আগে থেকেই সংযুক্ত আরব আমিরাতে বাংলাদেশের প্রবাসীরা বিভিন্ন উন্নয়নমূলক কর্মকাণ্ডে অবদান রেখে চলেছে। বর্তমানে উল্লেখযোগ্য সংখ্যক বাংলাদেশী প্রবাসী আমিরাতের বিভিন্ন সরকারী, আধা সরকারী এবং প্রাইভেট সেক্টরে কর্মরত । পাশাপাশি বিরাট সংখ্যক বাংলাদেশী আমিরাতের বিভিন্ন নির্মাণ কোম্পানী এবং শিল্প কারখানায় আমিরাতকে পৃথিবীর বুকে সকল স্তরে প্রথম করে তুলতে নিরলস কাজ করে যাচ্ছেন। এদের সিংহ ভাগই অল্প শিক্ষিত হওয়ায় আইন না বুঝার পাশাপাশি সচেতনতার অভাবে বিভিন্ন ছোটখাট অপরাধ কর্মকাণ্ডে জড়িয়ে পড়ছে, যাতে বাংলাদেশের ইমেজ ক্ষুন্ন হচ্ছে। এ বৃহৎ জনগোষ্ঠীকে আমিরাতের আইন কানুন মেনে দেশের ইমেজ বাড়ানোর লক্ষ্যে আরব আমিরাতের একমাত্র বাংলা সাপ্তাহিক দেশের খবর বাংলাদেশ দূতাবাস এবং কনস্যুলেটের সার্বিক সহযোগিতায় সংযুক্ত আরব আমিরাতে বসবাসকারী সকল প্রবাসীদেরকে সচেতন করার জন্য তিন মাসব্যাপী এক সচেতনতা মূলক ক্যাম্পেইন পরিচালনার পাশাপাশি ১০ লক্ষ কপি বুকলেট বিতরণ, সেমিনার এবং মেডিক্যাল ক্যাম্প পরিচালনার সিদ্ধান্ত নিয়েছে। এ মহতিকাজে সংযুক্ত আরব আমিরাত সরকার, সংশ্লিষ্ট মন্ত্রণালয়, যথাযত কর্তৃপক্ষ তথা সকল বাংলাদেশী প্রবাসীদের সহযোগিতা কামনা করছি।